CELEX: 32020D0960
Language: ro
Date: 2020-06-29 00:00:00
Title: Decizia (Euratom) 2020/960 a Consiliului din 29 iunie 2020 privind adoptarea programului suplimentar de cercetare pentru 2020-2023 referitor la reactorul de mare flux din Petten care va fi implementat de Centrul Comun de Cercetare pentru Comunitatea Europeană a Energiei Atomice

3.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 211/14
               
            
         DECIZIA (Euratom) 2020/960 A CONSILIULUI
         din 29 iunie 2020
         privind adoptarea programului suplimentar de cercetare pentru 2020-2023 referitor la reactorul de mare flux din Petten care va fi implementat de Centrul Comun de Cercetare pentru Comunitatea Europeană a Energiei Atomice
         CONSILIUL UNIUNII EUROPENE,
         având în vedere Tratatul de instituire a Comunității Europene a Energiei Atomice, în special articolul 7,
         având în vedere propunerea Comisiei Europene,
         după consultarea Comitetului științific și tehnic,
         întrucât:
         
                     (1)
                  
                  
                     Reactorul de mare flux din Petten (HFR) continuă să fie o resursă importantă pentru cercetarea comunitară în domeniul științelor materialelor și al testării materialelor, al medicinei nucleare și al securității reactoarelor nucleare.
                  
               
                     (2)
                  
                  
                     Exploatarea HFR a făcut obiectul unei serii de programe suplimentare de cercetare. Cel mai recent program suplimentar de cercetare, care a fost instituit prin Decizia (Euratom) 2017/956 a Consiliului (1) pentru o perioadă de patru ani, a expirat la 31 decembrie 2019.
                  
               
                     (3)
                  
                  
                     Dată fiind importanța sa continuă ca infrastructură indispensabilă cercetării comunitare în domenii precum îmbunătățirea securității reactoarelor nucleare, sănătate (inclusiv dezvoltarea de izotopi medicali pentru cercetarea medicală), fuziunea nucleară, cercetarea fundamentală, formarea și gestionarea deșeurilor (inclusiv posibilitatea de a studia, din punctul de vedere al securității, comportamentul combustibililor nucleari pentru sistemele de reactoare de interes pentru Europa), HFR ar trebui să fie sprijinit în continuare printr-un program suplimentar de cercetare, până la sfârșitul anului 2023.
                  
               
                     (4)
                  
                  
                     Ca urmare a interesului deosebit pe care l-au arătat în ceea ce privește capacitățile de iradiere ale HFR, NRG: Nuclear Research and consultancy Group V.O.F (NRG) și Commissariat à l’énergie atomique et aux énergies alternatives (CEA), în calitate de agenți de implementare pentru Țările de Jos și, respectiv, Franța, au convenit să finanțeze în întregime programul suplimentar de cercetare pentru 2020-2023 referitor la HFR, prin contribuții financiare la bugetul general al Uniunii sub formă de venituri alocate.
                  
               
                     (5)
                  
                  
                     Respectivele contribuții ar trebui să finanțeze exploatarea HFR, cu scopul de a sprijini un program de cercetare, precum și exploatarea și întreținerea regulate ale HFR. Emiterea de către operatorul NRG a unei notificări oficiale de închidere definitivă adresate autorității naționale de reglementare neerlandeze înainte de declararea unei stări de conservare în condiții de siguranță ar trebui să ducă la suspendarea plăților care mai rămân de efectuat, precum și a oricăror cereri de fonduri lansate de către Comisie.
                  
               
                     (6)
                  
                  
                     Pentru a se asigura o continuitate între programele suplimentare de cercetare și o bună funcționare a programului suplimentar de cercetare pentru 2020-2023 referitor la HFR, prezenta decizie ar trebui să se aplice de la 1 ianuarie 2020. O parte din contribuțiile în temeiul programului suplimentar de cercetare pentru 2020-2023 referitor la HFR ar trebui să poată acoperi cheltuielile efectuate în 2020.
                  
               
                     (7)
                  
                  
                     Consiliul de administrație al Centrului Comun de Cercetare a prezentat avizul său prealabil (2) în temeiul articolului 4 alineatul (2) din Decizia 96/282/Euratom a Comisiei (3),
                  
               ADOPTĂ PREZENTA DECIZIE:
         
            Articolul 1
            Programul suplimentar de cercetare privind exploatarea reactorului de mare flux de la Petten (denumit în continuare „HFR” sau „programul”), ale cărui obiective sunt stabilite în anexa I, se adoptă pentru o perioadă de patru ani, începând cu 1 ianuarie 2020.
         
         
            Articolul 2
            Costurile de execuție a programului, estimate la 27 854 000 EUR, se finanțează în întregime prin contribuții din partea Țărilor de Jos și a Franței, prin intermediul NRG și, respectiv, CEA. Defalcarea acestei sume este prezentată în anexa II. Această contribuție este considerată un venit alocat în conformitate cu articolul 21 alineatul (2) litera (a) punctul (i) din Regulamentul (UE, Euratom) 2018/1046 al Parlamentului European și al Consiliului (4).
         
         
            Articolul 3
            
               (1)   Comisia este responsabilă de gestionarea programului. În acest scop, se face apel la serviciile Centrului Comun de Cercetare.
            
            
               (2)   Comisia informează Consiliul de administrație al Centrului Comun de Cercetare cu privire la implementarea programului.
            
         
         
            Articolul 4
            În cazul în care NRG emite o notificare oficială de închidere definitivă a HFR adresată autorității naționale de reglementare neerlandeză, înainte de declararea unei stări de conservare în condiții de siguranță, obligațiile Țărilor de Jos și ale Franței, prin intermediul NRG și, respectiv, al CEA, de a efectua plăți suplimentare sunt suspendate, la fel ca și orice cereri de fonduri lansate de Comisie în temeiul prezentei decizii.
         
         
            Articolul 5
            Comisia prezintă Parlamentului European și Consiliului un raport final privind punerea în aplicare a prezentei decizii la după încheierea programului.
         
         
            Articolul 6
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020.
         
         
            Articolul 7
            Prezenta decizie se adresează statelor membre.
         
         
            Adoptată la Bruxelles, 29 iunie 2020.
            
               
                  Pentru Consiliu
               
               
                  Președintele
               
               A METELKO-ZGOMBIĆ
            
         
         
            (1)  Decizia (Euratom) 2017/956 a Consiliului din 29 mai 2017 privind adoptarea programului suplimentar de cercetare pentru 2016-2019 referitor la reactorul de mare flux implementat de Centrul Comun de Cercetare pentru Comunitatea Europeană a Energiei Atomice (JO L 144, 7.6.2017, p. 23).
         
            (2)  Avizul din 18 decembrie 2019.
         
            (3)  Decizia 96/282/Euratom a Comisiei din 10 aprilie 1996 privind reorganizarea Centrului comun de cercetare (JO L 107, 30.4.1996, p. 12).
         
            (4)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
      
      
         
            ANEXA I
            OBIECTIVE ȘTIINȚIFICE ȘI TEHNICE
            Obiectivele principale ale programului sunt următoarele:
            
                        1.
                     
                     
                        asigurarea exploatării în condiții de siguranță și fiabilitate a HFR, în vederea garantării disponibilității fluxului de neutroni în scopuri experimentale;
                     
                  
                        2.
                     
                     
                        utilizarea eficientă a HFR de către institute de cercetare într-o gamă largă de domenii: îmbunătățirea securității reactoarelor nucleare, sănătatea (inclusiv dezvoltarea de izotopi medicali), fuziunea nucleară, cercetarea fundamentală și formarea, precum și gestionarea deșeurilor (inclusiv posibilitatea de a studia, din punctul de vedere al securității, combustibilii nucleari pentru sistemele de reactoare de interes pentru Europa).
                     
                  
      
      
         
            ANEXA II
            DEFALCAREA CONTRIBUȚIILOR
            Contribuțiile la acest program provin din partea Țărilor de Jos și a Franței.
            Aceste contribuții se repartizează după cum urmează:
            Țările de Jos: 26 654 000 EUR;
            Franța: 1 200 000 EUR;
            Total: 27 854 000 EUR.
            Aceste contribuții se fac la bugetul general al Uniunii și se alocă prezentului program. O parte din contribuțiile în temeiul prezentului program suplimentar pot să acopere, de asemenea, cheltuielile efectuate cu exploatarea HFR pe parcursul anului 2020, în conformitate cu programul de lucru asupra căruia au convenit statele membre contribuabile și Comisia.
            Respectivele contribuții sunt ferme și nu pot fi revizuite în ceea ce privește variațiile aferente costurilor de exploatare, de întreținere sau de dezafectare.